Elektrisiën help toe skote op hoofweg klapSó het die Land Cruiser gelyk nadat rowers daarop geskiet het. (Foto: Verskaf) “Hijacking op die N4 in Hatfield toe … Hulle skiet, hulle skiet, hulle skiet!” ŉ Elektrisiën van Pretoria het hom op 22 April in die middel van die opspraakwekkende transitoroof op die N4 in Pretoria bevind. Hy het toe sommer besluit om self agter die rowers aan te jaag terwyl hy ŉ noodoproep op verskeie van die WhatsApp-veiligheidsgroepe waaraan hy behoort, gestuur het. ŉ Video van ŉ veiligheidsbeampte wat tydens dié gepoogde transitoroof onder ŉ bende rowers uitjaag, het verlede week wêreldwyd opslae gemaak. Andries Potgieter (33), eienaar van Atterbury Electrical en ŉ opgeleide lyfwag, was net ná 10:00 op pad na ŉ kliënt toe éérs die transitovoertuig en daarna die rowers in ŉ donker gekleurde Audi verby hom gejaag gekom het. “Die motors voor my het net skielik rem aangeslaan en toe kom die Land Cruiser verbygejaag. Dit is nadat die eerste skote geklap en die voertuig op die N4 omgedraai het,” sê Potgieter. Hy het toe agter die voertuie aangejaag terwyl hy die voorval op die veiligheidsgroepe aangemeld het. Die Audi waarin die transitorowers gery het. (Foto: Verskaf) “Die rowers was reg voor my met AK47’s en die skote het oral geklap.” Potgieter sê drie minute nadat hy die voorval die eerste keer aangemeld het, het die polisie reeds die N4 afgesper. “Nog twee minute later was die polisiehelikopters in die lug.” Potgieter sê hy verleen bystand waar hy kan so tussendeur sy elektrisiënwerk. “Sulke dinge gebeur so vinnig. Ek is maar net dankbaar ek is op die veiligheidsgroepe sodat ek dit kon aanmeld.” Niemand is nog in verband met die voorval in hegtenis geneem nie.